Drienasies: All Blacks vergruis die Poemas(Foto: AllBlacks/Twitter) Daar bestaan nie iets soos ŉ swak All Blacks-rugbyspan nie. Dit het die Nieu-Seelanders Saterdag in Newcastle, Australië, bewys toe hulle Argentinië met 38-0 in hul laaste Drienasiestoetswedstryd opgefrommel het nadat hulle rustyd net met 10-0 voor was. Maar die grondslag is voor rustyd gelê, want die Poemas was toe reeds uit op hul voete, hulle kon nie al die gate toestop nie, hulle kon nie net op verdediging staatmaak nie. Uiteindelik moes hulle 149 duikslae teenoor 44 uitvoer en het hulle 24 duikslae verbrou. Die voordeur is nou oop vir die All Blacks om die reeks te wen, want ná hul bonuspuntsege het die All Blacks nou 11 ligapunte en ŉ punteverskil van +64. Die Poemas en Wallabies het albei ses ligapunte en sluit aanstaande Saterdag hul reeksbepalings in Sydney af. Maar die Poemas het ŉ negatiewe punteverskil van -28 en die Wallabies -36. Die kanse dat hulle die All Blacks kan onttroon, is byna nul, want hoe gaan die Wallabies die Poemas met ŉ punteverskil van 100 punte klop? Hoe gaan die Poemas, was reeds vuisvoos is, dit regkry om die Wallabies met 92 punte klop? Die All Blacks het behoorlik wraak geneem nadat hulle twee weke gelede deur die Poemas geskok is en ook teen die Wallabies verloor het. Hulle het in ŉ gemaksone verval, hulle het nie geweet watter patroon om suksesvol te volg nie. Maar Saterdag het hulle na hul tradisionele sterkpunte teruggekeer. Hulle het die Poemas gewurg, hulle het die Argentyne in die skrums verfomfaai, besit en gebiedsvoordeel oorheers en vyf drieë gedruk. Die Poemas se skakelpaar van Felipe Ezcurra en Nicolás Sánchez het onder druk gevou en die buitespelers moes met net ŉ paar krummels tevrede wees. Daarteenoor het All Blacks gedy, hul dissipline (behalwe reg teen die einde toe Tyrel Lomax in ŉ teenstander met die voorarm bygekom het) was vlekkeloos, hul hantering en ondersteuning was puik, en die voor- en agterspelers het saam gebaljaar. Dit was All Black-rugby soos ons dit leer ken het. Punte: Nieu-Seeland 38 (10): Drieë: Dane Coles, Ardie Savea, Will Jordan (2), Patrick Tuipolutu. Doelskoppe: Richie Mo’unga(5). Strafdoel: Mo’unga. Argentinië 0.